**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  16 – 9 – 2025

 **ΑΜΑΡΟΥΣΙΟΥ Αρ. Πρ.:** 227

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς:**

 **ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

 **Κοινοποίηση: Δ. Ο. Ε., Συλλόγους Εκπ/κών Π. Ε. της χώρας**

**ΨΗΦΙΣΜΑ**

**Να σταματήσει η πειθαρχική δίωξη της εκπαιδευτικού Φυσικής Αγωγής Κατερίνας Πανδή – Αλληλεγγύη στη συναδέλφισσά μας**

 **Εκφράζουμε την αλληλεγγύη και τη στήριξή μας στην Κατερίνα Πανδή**, εκπαιδευτικό Φυσικής Αγωγής στο Δημοτικό Σχολείο Αποστόλων Ρεθύμνου. Εδώ και πολλούς μήνες η Κ. Πανδή βρίσκεται στο στόχαστρο των διώξεων ταλαιπωρούμενη ηθικά και οικονομικά, αντιμετωπίζοντας μια ΕΔΕ μετά από ανώνυμη, ατεκμηρίωτη και άδικη καταγγελία γονιών ενός από τα δύο σχολεία όπου υπηρετούσε. Παράλληλα τον Φεβρουάριο μηνύθηκε από μητέρα για περιστατικό που αφορούσε διαπληκτισμό μαθητών στο σχολικό προαύλιο, στον οποίο η εκπαιδευτικός παρενέβη για να προστατεύσει μαθητή, συγκρατώντας άλλον μαθητή που προσπαθούσε να τον χτυπήσει. Η Κ. Πανδή προσήχθη στο πλαίσιο του αυτόφωρου και πέρασε τη νύχτα στο κρατητήριο σαν κοινή εγκληματίας του ποινικού δικαίου. Τη δίκη ακολούθησε οριστική παύση της δίωξης.

 Η κατάληξη των παραπάνω, μετά και την εξαγωγή του πορίσματος της ΕΔΕ ήταν να γνωστοποιηθεί στην Κ.Πανδή στις 18/8  **η συνέχιση της δίωξής της με την παραπομπή της στο Πειθαρχικό Συμβούλιο από τον Δ/ντή Εκπ/σης Ρεθύμνου, η οποία εγκυμονεί κινδύνους για το εργασιακό της μέλλον.** Πρόκειται ξεκάθαρα για αναβαθμισμένη επιθετικότητα και στοχοποίηση από τον διοικητικό μηχανισμό της εκπαίδευσης, με αστήρικτες κατηγορίες για βιαιοπραγία, συνεπικουρούμενες από σωρεία κατασκευασμένων παραπτωμάτων που αφορούν την υπηρεσιακή επάρκεια, τη συμπεριφορά εντός ή εκτός υπηρεσίας, την κριτική πράξεων της προϊσταμένης αρχής, που συμπληρώνουν το νέο κατηγορητήριο της πειθαρχικής δίωξης.

 Πάντως, στο έτερο σχολείο όπου υπηρετούσε η εκπαιδευτικός κατά το σχολικό έτος 2024 – 2025, το Δημοτικό Σχολείο Σταυρωμένου, με κείμενα και δημόσια δήλωσή τους όλοι - εκπαιδευτικοί και γονείς - επισημαίνουν την άψογη συνεργασία τους και τον ενθουσιασμό των μαθητών/-τριών, που επιβεβαιώνουν την αφοσίωση και το ήθος της Κ. Πανδή. Ο Σύλλογος Γονέων του Δημοτικού Σχολείου Σταυρωμένου με ανακοίνωσή του «καταδικάζει τη δίωξη κατά της κ. Πανδή Κατερίνας καθώς και κάθε εκπαιδευτικού». Επισημαίνει την «άψογη συνεργασία» και ότι «με ανθρωπιά εκτελεί τα καθήκοντά της και με περίσσεια δημιουργικότητα και φαντασία». Τονίζει επιπλέον ότι οι μαθητές/-τριες «την αγαπούν και την εμπιστεύονται συνδημιουργώντας σε ένα ειρηνικό κλίμα αλληλοσεβασμού». Παράλληλα και ο Σύλλογος Διδασκόντων του Δ. Σ. Σταυρωμένου, ομόφωνα υπερασπίζεται και εκφράζει την αλληλεγγύη του στην Κατερίνα. Αναλυτικά η ομόφωνη απόφαση: «Η Πανδή Αικατερίνη, η οποία υπηρετεί στο σχολείο μας, έχει δώσει δείγματα άψογης παιδαγωγικής και διδακτικής συμπεριφοράς απέναντι στους μαθητές/-τριες του σχολείου, τους γονείς και τους συναδέλφους εκπαιδευτικούς. Δεν έχει παρατηρηθεί καμία ανάρμοστη συμπεριφορά, αντιθέτως είναι υποστηρικτική και εμψυχώνει τους μαθητές της διδάσκοντας τους με τον προβλεπόμενο διδακτικό και παιδαγωγικό τρόπο, οι οποίοι εκφράζονται θετικά προς το πρόσωπό της. Επίσης δεν έχει καταγραφεί κανένα σχετικό επεισόδιο στο ημερολόγιο σχολικής ζωής του σχολείου που να αφορά τη συγκεκριμένη εκπαιδευτικό.»

Διαδικασίες όπως η ΕΔΕ και οι πειθαρχικές διώξεις πατάνε στο γενικό κλίμα και τον κοινωνικό αυτοματισμό που έχει διαμορφωθεί εναντίον των εκπαιδευτικών από την κυβέρνηση και τα ΜΜΕ. Αυτή είναι η νέα πραγματικότητα. Δίνεται το πράσινο φως σε γονείς, γείτονες και οποιονδήποτε μέσα ή έξω από το σχολείο θεωρεί ότι για κάθε κίνησή μας, για προσωπικές διαφορές, για ιδεολογικούς ή πολιτικούς λόγους μπορεί να επεμβαίνει στο εκπαιδευτικό έργο.Ενώ επιτελούμε τον παιδαγωγικό μας ρόλο ευσυνείδητα, είμαστε εκτεθειμένες/-οι και ανοχύρωτες/-οι απέναντι σε ενδεχόμενες διώξεις και γινόμαστε δέκτες καταγγελιών σε πλατφόρμες – ρουφιάνους με κάθε αφορμή. Οι εκπαιδευτικοί δε θα ανεχτούμε τις εξωφρενικές πειθαρχικές κατηγορίες που μας απαγορεύουν τη δημόσια άσκηση κριτικής, είτε αφορά τις προϊστάμενες εκπαιδευτικές αρχές είτε αφορά το ίδιο το κράτος και τις λειτουργίες του, ούτε να αντιμετωπιζόμαστε ως δυνάμει εγκληματίες. Επιπλέον, δε θα σωπάσουμε μπροστά στη μετατροπή κάθε αυτονόητης πτυχής στη λειτουργία του σχολείου σε πειθαρχικό παράπτωμα και γραφειοκρατία, πόσο μάλλον τώρα που επιχειρείται να τεθεί σε ισχύ από την κυβέρνηση της ΝΔ ο νόμος για το νέο πειθαρχικό δίκαιο των δημοσίων υπαλλήλων, με τον οποίο το κράτος επιχειρεί να βάλει ταφόπλακα σε κάθε φωνή αντίστασης. Στηρίζουμε κάθε εκπαιδευτικό που διώκεται ενώ δίνει τον καλύτερό της/του εαυτό για τα μορφωτικά και ανθρώπινα δικαιώματα των παιδιών, για να μείνει όρθιο το δημόσιο σχολείο, ώστε να μπορούμε να συνεχίζουμε να αντιστεκόμαστε ενάντια στη φίμωση, την πειθάρχηση και την υποταγή, τη στιγμή που βρίσκεται σε πλήρη εφαρμογή ένα μοντέλο σχολείου - και μιας κοινωνίας - άκρως ατομιστικού και ανελεύθερου.

 **Η Κ. Πανδή θα συνεχίσει απερίσπαστα το εκπαιδευτικό της έργο, υπερασπιζόμενη το δημόσιο σχολείο και τα παιδιά.**

**Ζητάμε:**

* **Να παυθεί άμεσα η πειθαρχική δίωξη εναντίον της Κατερίνας Πανδή - Οι εκπαιδευτικοί δεν είναι εγκληματίες.**

**Καλούμε τις Ομοσπονδίες ΔΟΕ & ΟΛΜΕ να στηρίξουν νομικά, οικονομικά, συνδικαλιστικά και ηθικά τη διωκόμενη συνάδελφο.**

 **Διαμηνύουμε σε όλους τους τόνους ότι κάθε νέα απόπειρα για διώξεις σε εκπαιδευτικούς θα μας βρει απέναντι. Να παρθούν πίσω όλες οι διώξεις των εκπαιδευτικών που τους στοχοποιούν για την πολιτική και συνδικαλιστική τους δράση με υποτιθέμενα παραπτώματα.**

